pythainlp/thaigov-v2-corpus-31032024 huggingface dataset:
รัฐบาลไทย-ข่าวทำเนียบรัฐบาล-โฆษกรัฐบาลเผย นายกฯ ปลื้ม “ปลานึ่งต้มยำแบบไทย” ได้รับเลือกเป็น 1 ในเมนูอาหารที่ใช้เสิร์ฟในการแข่งขันกีฬาเอเชียนเกมส์ ครั้งที่ 19 ณ เมืองหางโจว ประเทศจีน
วันอาทิตย์ที่ 2 กรกฎาคม 2566
โฆษกรัฐบาลเผย นายกฯ ปลื้ม “ปลานึ่งต้มยําแบบไทย” ได้รับเลือกเป็น 1 ในเมนูอาหารที่ใช้เสิร์ฟในการแข่งขันกีฬาเอเชียนเกมส์ ครั้งที่ 19 ณ เมืองหางโจว ประเทศจีน
ถือเป็นโอกาสประชาสัมพันธ์วัฒนธรรมอาหารไทยให้เป็นที่รู้จักมากขึ้น
วันนี้ (2 ก.ค. 2566) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจําสํานักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ปลื้มอาหารไทย ได้รับเลือกเป็น 1 ในเมนูอาหารที่ใช้เสิร์ฟในการแข่งขันกีฬาเอเชียนเกมส์ ครั้งที่ 19 ระหว่างวันที่ 23 กันยายน – 8 ตุลาคม 2566 ณ เมืองหางโจว ประเทศจีน เชื่อมั่นจะเป็นโอกาสเผยแพร่มรดกทางวัฒนธรรม “อาหารไทย” ให้เป็นที่รู้จักต่อนานาประเทศมากขึ้น
โฆษกประจําสํานักนายกรัฐมนตรี กล่าวว่า สถานเอกอัครราชทูตสาธารณรัฐประชาชนจีนประจําประเทศไทย ได้เผยแพร่ผ่านเฟสบุ๊คว่า "ปลานึ่งต้มยําแบบไทย" ได้รับเลือกเป็น 1 ในเมนูอาหารที่ใช้เสิร์ฟในการแข่งขันกีฬาเอเชียนเกมส์ 2023 ซึ่งจะจัดขึ้นระหว่างวันที่ 23 กันยายน – 8 ตุลาคม 2566 โดยเมนูต้มยํา ถือเป็นทางเลือกยอดนิยมสําหรับนักท่องเที่ยว อีกทั้งยังเป็นที่รู้จัก และชื่นชอบของคนทั่วโลก โดยเฉพาะที่ประเทศจีน ที่ได้รับความนิยมและมีขายอย่างแพร่หลาย ทั้งในร้านอาหารไทยในจีน และในรูปแบบเครื่องปรุงสําเร็จรูปสําหรับทําต้มยําแบบไทยก็มีขายในจีนด้วยเช่นกัน
โฆษกประจําสํานักนายกรัฐมนตรียังกล่าวเพิ่มเติมว่า การเลือกเป็นเมนูปลานึ่งต้มยําแบบไทยนั้น เนื่องจากคนจีนรู้จักต้มยํากุ้งของไทยเป็นอย่างดี โดยร้านอาหารไทย รวมถึงร้านอาหารอื่น ๆ ที่ไม่ใช่ร้านอาหารไทยโดยตรงต้องการสร้างสรรค์เมนูใหม่ ๆ จึงนําเครื่องปรุงและรสชาติแบบต้มยําไปประยุกต์ใช้ในเมนูอื่น อย่างเช่น เมนูปลานึ่ง ที่คนจีนชอบรับประทานนําเครื่องต้มยํามาทําเป็นน้ําซุปราด ทั้งนี้ การได้รับเลือกดังกล่าวยังมีสื่อหลักของจีนอย่างสํานักข่าว China Media Group (CMG) ได้นําเอาเรื่องนี้ไปนําเสนอด้วย โดยระบุว่า เมนูนี้ของไทยเป็นเมนูยอดนิยมของคนทั่วโลก และต้มยํานับเป็นอาหารเอกลักษณ์ของไทย
“นายกรัฐมนตรียินดีที่อาหารไทยได้รับการยอมรับในเวทีระหว่างประเทศอีกครั้ง สนับสนุนให้หน่วยงานที่เกี่ยวข้องเร่งเดินหน้าประชาสัมพันธ์วัฒนธรรมอาหารไทยอย่างต่อเนื่อง รวมทั้งผลักดัน และส่งเสริมให้ผู้ประกอบการไทยให้ความสําคัญกับมาตรฐาน วัตถุดิบ รสชาติ ราคา เพื่อคงความเชื่อมั่นให้กับผู้บริโภค รวมทั้ง สนับสนุนให้ต่อยอดอาหารไทยไปสู่เทรนด์อาหารแห่งอนาคต (Future Foods) และผลักดันให้เกิดความร่วมมือกันอย่างเป็นระบบตั้งแต่ผู้ประกอบการผลิตอาหาร และผู้ประกอบการธุรกิจที่เกี่ยวเนื่อง” นายอนุชาฯ กล่าว
รัฐบาลไทย-ข่าวทำเนียบรัฐบาล-โฆษกรัฐบาลเผย นายกฯ ยินดีสินค้าปศุสัตว์ไทยมีมาตรฐานสากล มาเลเซียให้การรับรองโรงงานผลิต เพิ่มขึ้นอีก 11 แห่ง
วันอาทิตย์ที่ 2 กรกฎาคม 2566
โฆษกรัฐบาลเผย นายกฯ ยินดีสินค้าปศุสัตว์ไทยมีมาตรฐานสากล มาเลเซียให้การรับรองโรงงานผลิต เพิ่มขึ้นอีก 11 แห่ง
คาดการณ์ปี 2566 เพิ่มยอดการส่งออก 10% มูลค่า 1,500 ล้านบาท
วันนี้ (2 ก.ค. 2566) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจําสํานักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ยินดีที่ Department of Veterinary Services (DVS) และ Department of Islamic Development Malaysia (JAKIM) ของประเทศมาเลเซีย มีความเชื่อมั่นในระบบการตรวจสอบ รวมถึงระบบควบคุมกระบวนการผลิตไทย จึงให้การรับรองโรงงานผลิตสินค้าปศุสัตว์ไทยเพิ่มอีกจํานวน 11 แห่ง คาดการณ์ปี 2566 นี้ มูลค่าการส่งออกสินค้าปศุสัตว์ไปมาเลเซียเพิ่มขึ้นมหาศาล
โฆษกประจําสํานักนายกรัฐมนตรี กล่าวว่า หน่วยงานด้านปศุสัตว์และหน่วยงานที่เกี่ยวข้องจากประเทศมาเลเซีย ได้ติดตามและประเมินกระบวนการผลิตสินค้าปศุสัตว์ของไทยตั้งแต่ช่วงปลายเดือนกุมภาพันธ์ถึงต้นเดือนมีนาคม 2566 ประเมินความสอดคล้องตามข้อกําหนด เงื่อนไข และระเบียบของประเทศมาเลเซีย ซึ่งจากการประเมินมาเลเซียเชื่อมั่น และชื่นชมการทํางานของกรมปศุสัตว์ กระทรวงเกษตรและสหกรณ์ที่ควบคุมดูแลการทํางานได้อย่างเข้มแข็ง ต่อเนื่อง และประเทศมาเลเซียได้ให้การรับรองโรงงานผลิตสินค้าปศุสัตว์ของไทยเพิ่ม 11 แห่ง ได้แก่ โรงฆ่าไก่ 7 แห่ง โรงฆ่าเป็ด 1 แห่ง และโรงงานผลิตภัณฑ์นม 3 แห่ง จากเดิมที่รับรองไปแล้ว 37 แห่ง
โดยจากสถานการณ์การส่งออกสินค้าผลิตภัณฑ์ปศุสัตว์ของไทยในช่วงเดือนมกราคม-เมษายน 2566 มีมูลค่าการส่งออกสินค้าปศุสัตว์จากไทย 85,059 ล้านบาทเพิ่มขึ้นจากปีที่แล้วช่วงเวลาเดียวกัน ได้แก่ สินค้าจําพวก เนื้อไก่แช่เย็นแช่แข็ง ที่มีมูลค่าส่งออกมากกว่า 46,000 ล้านบาท เนื่องจากความต้องการบริโภคของตลาดที่เพิ่มขึ้น โดยเฉพาะจากญี่ปุ่น สหราชอาณาจักร จีน และสหภาพยุโรป ซึ่งจากการที่หน่วยงานของประเทศมาเลเซียให้การรับรองโรงงานผลิตสินค้าปศุสัตว์เพิ่มอีกขึ้น 11 แห่ง คาดการณ์ได้ว่าเพิ่มมูลค่าการส่งออกสินค้าปศุสัตว์จากประเทศไทยได้เพิ่มขึ้น 10% คิดเป็นมูลค่าเพิ่มขึ้นถึง 1,500 ล้านบาท
“นายกรัฐมนตรียินดีกับการพัฒนาคุณภาพของสินค้าปศุสัตว์ไทย ตั้งแต่การควบคุมกระบวนการผลิตสินค้าปศุสัตว์ ครอบคลุมตลอดห่วงโซ่การผลิต ตามขั้นตอนที่เป็นมาตรฐานสากล คุ้มครองผู้บริโภคให้ได้บริโภคสินค้าปศุสัตว์ที่ปลอดภัย ได้รับการยอมรับ ซึ่งต้องขอบคุณการทํางานของหน่วยงานที่เกี่ยวข้องที่ทําให้เกิดผลเป็นความสําเร็จ สร้างความเชื่อมั่นต่อประเทศคู่ค้า ส่งออกสินค้าได้มากขึ้น” นายอนุชาฯ กล่าว
รัฐบาลไทย-ข่าวทำเนียบรัฐบาล-รพ.ภูเรือ จ.เลย ใช้ศักยภาพด้านการแพทย์แผนไทยดูแลสุขภาพ-สร้างรายได้ให้ผู้สูงอายุในชุมชน
วันอาทิตย์ที่ 2 กรกฎาคม 2566
รพ.ภูเรือ จ.เลย ใช้ศักยภาพด้านการแพทย์แผนไทยดูแลสุขภาพ-สร้างรายได้ให้ผู้สูงอายุในชุมชน
ผู้ตรวจราชการกระทรวงสาธารณสุข เขตสุขภาพที่ 8 เผย โรงพยาบาลภูเรือ จังหวัดเลย ใช้ศาสตร์การแพทย์แผนไทย ดูแลสุขภาพแม่หลังคลอด รักษาอาการโรคระบบกระดูกและกล้ามเนื้อ เช่น ออฟฟิศซินโดรม ข้อเข่าเสื่อม/อักเสบ
ผู้ตรวจราชการกระทรวงสาธารณสุข เขตสุขภาพที่8 เผย โรงพยาบาลภูเรือ จังหวัดเลย ใช้ศาสตร์การแพทย์แผนไทยดูแลสุขภาพแม่หลังคลอด รักษาอาการโรคระบบกระดูกและกล้ามเนื้อ เช่น ออฟฟิศซินโดรม ข้อเข่าเสื่อม/อักเสบ พร้อมขยายผลในโรงเรียนผู้สูงอายุ ให้มีความรู้การดูแลสุขภาพด้วยการแพทย์แผนไทย พัฒนาผลิตภัณฑ์สมุนไพรสร้างรายได้ จนได้รับรางวัลรองชนะเลิศอันดับ2 ด้านการแพทย์แผนไทย ในการประกวดของเขตสุขภาพ
นายแพทย์ปราโมทย์ เสถียรรัตน์ ผู้ตรวจราชการกระทรวงสาธารณสุข เขตสุขภาพที่ 8 กล่าวว่า โรงพยาบาลภูเรือ จังหวัดเลย ได้ใช้ศาสตร์การแพทย์แผนไทยและการแพทย์ทางเลือก เป็นทางเลือกในการดูแลฟื้นฟูสุขภาพควบคู่กับการแพทย์แผนปัจจุบัน โดยเป็นโรงพยาบาลชุมชนแห่งแรกๆ ของจังหวัดเลย ที่มีการสั่งจ่ายน้ํามันกัญชาให้กับผู้ป่วยระยะประคับประคอง ช่วยให้ผู้ป่วยมีคุณภาพชีวิตที่ดีขึ้น รวมถึงรับซื้อสมุนไพรไทยจากวิสาหกิจชุมชนบ้านหนองแซงเพื่อนํามาผลิตชาสมุนไพร น้ํามันไพล ลูกประคบ สร้างรายได้ให้กับชุมชน นอกจากนี้ ยังขยายผลนําศาสตร์การแพทย์แผนไทยไปใช้ในการดูแลสุขภาพของผู้สูงอายุในโรงเรียนผู้สูงอายุตําบลภูเรือ โดยให้ความรู้เกี่ยวกับการออกกําลังกาย การผลิตผลิตภัณฑ์สมุนไพร อาทิ สมุนไพรแช่เท้า ซึ่งมีสรรพคุณกระตุ้นการไหลเวียนของเส้นเลือดฝอยส่วนปลาย ช่วยลดลดอาการชาปลายมือปลายเท้าในผู้ป่วยโรคเบาหวาน ส่งผลให้โรงเรียนผู้สูงอายุตําบลภูเรือ ได้รับรางวัลรองชนะเลิศอันดับ2 ด้านการแพทย์แผนไทย ในการประกวดของเขตสุขภาพที่ 8 และช่วยให้ผู้สูงอายุมีรายได้จากการจําหน่ายผลิตภัณฑ์สมุนไพรอีกทางหนึ่ง
ด้าน นายแพทย์นพปฎล เทียนสว่าง ผู้อํานวยการโรงพยาบาลภูเรือ กล่าวว่า คลินิกการแพทย์แผนไทย โรงพยาบาลภูเรือ ให้บริการทั้งการแพทย์แผนไทยและการแพทย์ทางเลือก มีผู้ป่วยเข้ารับบริการประมาณวันละ 10 ราย ส่วนใหญ่อยู่ในวัยทํางาน มีอาการในกลุ่มออฟฟิศซินโดรม เช่น ปวดตึงบ่า ไหล่ติด นอกจากรักษาด้วยการนวดประคบสมุนไพรแล้ว ยังมีการตอกเส้น ซึ่งเป็นภูมิปัญญาที่เจ้าหน้าที่เรียนรู้จากหมอพื้นบ้าน รวมทั้งมีบริการดูแลมารดาหลังคลอดด้วยการนวดประคบเปิดท่อน้ํานม ทับหม้อเกลือ ช่วยขับน้ําคาวปลา บรรเทาอาการปวดเมื่อย และกระตุ้นระบบการไหลเวียนโลหิต ร่วมกับการใช้ตํารับยาประสะไพลและตํารับยาหม้อน้อย (เฉพาะราย) บริการรักษาผู้ที่มีภาวะข้อเข่าเสื่อมหรือข้อเข่าอักเสบ ด้วยการพอกเข่า ซึ่งผลการศึกษาในผู้ป่วย60 ราย พบว่า ผู้ป่วย 33 ราย (ร้อยละ 55) ที่ได้รับการรักษาด้วยการพอกเข่าวันละ 3 ครั้ง ต่อเนื่องเป็นเวลา 4 วัน มีอาการดีขึ้นอย่างชัดเจน
******************************* 2 กรกฎาคม 2566
รัฐบาลไทย-ข่าวทำเนียบรัฐบาล-สมัครด่วน! กระทรวงแรงงานรับสมัครสาวไทยทำงานต้อนรับบนเครื่องบิน
วันอาทิตย์ที่ 2 กรกฎาคม 2566
02/07/2566
สมัครด่วน! กระทรวงแรงงานรับสมัครสาวไทยทํางานต้อนรับบนเครื่องบิน
กรมการจัดหางาน กระทรวงแรงงาน เปิดรับสมัครพนักงานต้อนรับบนเครื่องบินเพื่อไปทํางานในประเทศสิงคโปร์ จํานวน 150 อัตรา เงินเดือน 36,956 บาท (ไม่รวมค่าล่วงเวลา)
ฟรีค่าโดยสารเครื่องบินไป - กลับ อาหาร ที่พัก และสวัสดิการอื่นๆ ตามกฎหมายสิงคโปร์ รับสมัครตั้งแต่บัดนี้ถึง 31 กรกฎาคม 2566
นายไพโรจน์ โชติกเสถียร อธิบดีกรมการจัดหางานเปิดเผยว่า กรมการจัดหางาน เปิดรับสมัครคนไทยไปทํางานในประเทศสิงคโปร์ จํานวน 150 อัตรา กับนายจ้างบริษัท Singapore Airlines Limited ซึ่งประกอบกิจการขนส่งทางอากาศระหว่างประเทศ สํานักงานตั้งอยู่เลขที่ 25 Airline Road, Singapore 819829 เงินเดือน 1,450 เหรียญสิงคโปร์ หรือประมาณ 36,956 บาท ลักษณะงานให้บริการผู้โดยสารของสายการบินสิงคโปร์แอร์ไลน์ทุกเส้นทางระหว่างประเทศทั่วโลก รวมถึงการดําเนินการสายการบินเที่ยวบินพิเศษหรือเหมาลํา และภารกิจอื่นๆ ในภาคอากาศหรือภาคพื้นดิน โดยมีสัญญาจ้าง 5 ปี จัดหาที่พักให้ภายใน 7 วันแรก มีค่าอาหาร ค่าล่วงเวลาตามที่บริษัทกําหนด นายจ้างจ่ายค่าโดยสารเครื่องบินไป-กลับ เมื่อทํางานสิ้นสุดสัญญาจ้าง ค่ารักษาพยาบาล ค่าประกัน รวมทั้งค่าใช้จ่ายในการฝึกอบรมระหว่างการทํางานที่อยู่ภายใต้กฎหมายสิงคโปร์ ทั้งนี้ นายจ้างจะใช้สัญญาจ้างงานฉบับนี้ในการพิจารณาความระหว่างลูกจ้างกับนายจ้าง ผู้ที่สนใจสามารถศึกษารายละเอียดการสมัครสอบ และยื่นใบสมัครทางเว็บไซต์ของบริษัทโดยตรง ที่เว็บไซต์ singaporeair.com.sg/career ได้ตั้งแต่บัดนี้จนถึงวันที่ 31 กรกฎาคม 2566 ไม่เว้นวันหยุดราชการ และศึกษารายละเอียดได้ที่เว็บไซต์ doe.go.th/overseas หัวข้อ “ข่าวประกาศรับสมัคร"
นายไพโรจน์กล่าวต่อไปว่า สําหรับคุณสมบัติเบื้องต้น รับหญิงไทยที่จบการศึกษาไม่ต่ํากว่าชั้นปริญญาตรี ส่วนสูง 158 เซนติเมตรขึ้นไป สามารถปฏิบัติงานและประจําการที่ประเทศสิงคโปร์ได้ มีผลคะแนนสอบภาษาอังกฤษ TOEIC คะแนนขั้นต่ํา 600 หรือ TOEFL คะแนนขั้นต่ํา 500 หรือ IELTS คะแนนขั้นต่ํา least 6 หากสามารถสื่อสารภาษาอื่นๆ นอกจากภาษาอังกฤษ หรือมีประสบการณ์ด้านงานบริการจะได้รับการพิจารณาเป็นพิเศษ
“การจ้างงานตําแหน่งพนักงานต้อนรับบนเครื่องบินของบริษัท สิงคโปร์ แอร์ไลน์ จํากัด อยู่ภายใต้บังคับกฎหมายของประเทศสิงคโปร์ ซึ่งตามกฎหมายการจ้างงานของประเทศสิงคโปร์ นายจ้างจะสามารถจ้างแรงงานต่างชาติได้ต่อเมื่อได้รับใบอนุญาตทํางานจากกระทรวงแรงงานของประเทศสิงคโปร์แล้วเท่านั้น อย่าหลงเชื่อผู้แอบอ้างว่าสามารถจัดส่งไปทํางานได้ โดยต้องจ่ายเงินค่าบริการและค่าใช้จ่าย เพราะอาจถูกหลอก เสียเงินฟรี”อธิบดีกรมการจัดหางานกล่าว
ทั้งนี้ กรมการจัดหางานจะประกาศรายชื่อผู้ผ่านการคัดเลือกให้ทราบโดยทั่วกัน ที่เว็บไซต์ doe.go.th/overseas และเฟซบุ๊ก แรงงานไทยไปต่างประเทศโดยรัฐจัดส่ง ภายในวันที่ 25 กันยายน 2566 ผู้สนใจสามารถสอบถามรายละเอียดเพิ่มเติมได้ที่ สํานักงานจัดหางานจังหวัดทุกจังหวัด สํานักงานจัดหางานกรุงเทพมหานครพื้นที่ 1 - 10 หรือกองบริหารแรงงานไทยไปต่างประเทศ หมายเลขโทรศัพท์ 0 2245 1034 หรือสายด่วนกระทรวงแรงงาน โทร. 1506 กด 2 กรมการจัดหางาน ในวันและเวลาราชการ
รัฐบาลไทย-ข่าวทำเนียบรัฐบาล-กระแสซีรีส์เกาหลี “King the Land” หนุนเที่ยวไทยฟีเวอร์  รัฐบาลมั่นใจมาตรการส่งเสริมถ่ายทำภาพยนตร์ต่างประเทศดึงดูดกองถ่ายทั่วโลกเข้าไทยอีก
วันพฤหัสบดีที่ 20 กรกฎาคม 2566
20/07/2566
กระแสซีรีส์เกาหลี “King the Land” หนุนเที่ยวไทยฟีเวอร์  รัฐบาลมั่นใจมาตรการส่งเสริมถ่ายทําภาพยนตร์ต่างประเทศดึงดูดกองถ่ายทั่วโลกเข้าไทยอีก
กระแสซีรีส์เกาหลี “King the Land” หนุนเที่ยวไทยฟีเวอร์  รัฐบาลมั่นใจมาตรการส่งเสริมถ่ายทําภาพยนตร์ต่างประเทศดึงดูดกองถ่ายทั่วโลกเข้าไทยอีก คาดมาตรการเว้นภาษีนักแสดงต่างชาติมีผลบังคับ 2 ส.ค. นี้ สร้างแรงจูงใจเพิ่ม
วันที่ 20 กรกฎาคม 2566 น.ส.ไตรศุลี ไตรสรณกุล รองโฆษกประจําสํานักนายกรัฐมนตรี กล่าวว่า ขณะนี้กระแสของซีรีส์จากเกาหลีใต้ เรื่อง King the Land ซึ่งได้เข้ามาถ่ายทําในประเทศไทยได้ทําให้สถานที่ท่องเที่ยวไทยที่ปรากฎในซีรีส์ กําลังเป็นที่สนใจของนักท่องเที่ยวทั่วโลกที่รับชมซีรีส์เรื่องนี้ ปลุกกระแสเที่ยวไทยฟีเวอร์ รวมถึงทําให้คนไทยรู้สึกภูมิใจในประเทศของตนเองด้วย
ทั้งนี้ มาตรการดึงดูดการถ่ายทําภาพยนตร์ต่างประเทศที่รัฐบาลได้ปรับปรุงอย่างต่อเนื่อง เป็นอีกหนึ่งปัจจัยสําคัญที่ทําให้ผู้ผลิตภาพยนตร์จากทั่วโลกให้ความสนใจเลือกไทยเป็นโลเคชั่นการถ่ายทํา โดยมาตรการส่งเสริมการถ่ายทําภาพยนตร์ต่างประเทศที่รัฐบาลได้ปรับปรุงล่าสุดคือการเพิ่มอัตราการคืนเงิน (Cash Rebate)จากเดิม ร้อยละ 15-20 เป็นร้อยละ 20-30 เป็นระยะเวลา 2 ปี และเพิ่มเพดานการคืนเงินจากเดิม 75 ล้านบาทต่อเรื่องเป็น 150 ล้านบาทต่อเรื่อง ซึ่งรัฐบาลมั่นใจว่าเป็นมาตรการที่ปรับปรุงล่าสุดนี้สามารถแข่งขันกับอีกหลายประเทศที่มีมาตรการดึงดูดกองถ่ายภาพยนตร์เช่นเดียวกัน
น.ส.ไตรศุลี กล่าวว่า นอกจากนี้ มาตรการยกเว้นภาษีเงินได้ให้แก่นักแสดงต่างชาติ (เฉพาะที่แสดงภาพยนตร์ซึ่งดําเนินการสร้างโดยบริษัทหรือห้างหุ้นส่วนนิติบุคคลที่ตั้งขึ้นตามกฎหมายของต่างประเทศ) เป็นเวลา 5 ปี ซึ่งได้ประกาศในราชกิจจานุเบกษาไปเมื่อวันที่ 3 ก.พ. 66 และจะมีผลบังคับในวันที่ 2 ส.ค. 66 นี้ จะเป็นอีกหนึ่งมาตรการสําคัญที่ดึงดูดให้มีการเข้ามาถ่ายทําภาพยนตร์ ซีรีส์ และรายการโทรทัศน์ในประเทศไทยมากยิ่งขึ้น ซึ่งจะส่งผลโดยตรงต่อการลงทุนและการจ้างงานในอุตสาหกรรมภาพยนตร์ และผลโดยอ้อมต่อการท่องเที่ยวไทย
"ปัจจุบันไทยเป็นที่สนใจของผู้ผลิตภาพยนตร์จากหลายประเทศ ซึ่งข้อมูลจากกระทรวงวัฒนธรรมแจ้งว่าในช่วงเทศกาลภาพยนตร์เมืองคานส์ ประเทศฝรั่งเศส ระหว่างวันที่ 16-27 พ.ค. 66 ที่ผ่านมา มีผู้สนใจเข้าเยี่ยมชมคูหาประเทศไทยจํานวนมากกว่า 600 คน และมีผู้ผลิตภาพยนตร์ที่สนใจและมีแผนจะเข้ามาถ่ายทําภาพยนตร์ในไทย จํานวน 21 ราย จาก 8 ประเทศ ได้แก่ สหรัฐฯ แคนาดา ฝรั่งเศส กรีซ สวิตเซอร์แลนด์ เนเธอร์แลนด์ อินเดียและออสเตรเลีย โดยมีแผนใช้เงินลงทุนรวมกว่า 3,800 ล้านบาท" น.ส.ไตรศุลี กล่าว
รัฐบาลไทย-ข่าวทำเนียบรัฐบาล-สธ. จัดประชุมพัฒนาระบบด้านยาและงานเภสัชกรรมเพื่อสร้างความปลอดภัยด้านยาให้กับประชาชน
วันพฤหัสบดีที่ 20 กรกฎาคม 2566
สธ. จัดประชุมพัฒนาระบบด้านยาและงานเภสัชกรรมเพื่อสร้างความปลอดภัยด้านยาให้กับประชาชน
รองปลัดกระทรวงสาธารณสุข เปิดประชุมเชิงปฏิบัติการพัฒนาระบบด้านยาและงานเภสัชกรรมในโรงพยาบาลและสํานักงานสาธารณสุขจังหวัดทั่วประเทศ มุ่งเน้นสร้างคุณภาพ มาตรฐาน และความปลอดภัยด้านยาให้กับประชาชน
รองปลัดกระทรวงสาธารณสุข เปิดประชุมเชิงปฏิบัติการพัฒนาระบบด้านยาและงานเภสัชกรรมในโรงพยาบาลและสํานักงานสาธารณสุขจังหวัดทั่วประเทศ มุ่งเน้นสร้างคุณภาพ มาตรฐาน และความปลอดภัยด้านยาให้กับประชาชน พร้อมมอบเกียรติบัตรให้ 12 เขตสุขภาพที่มีหน่วยงานผ่านเกณฑ์มาตรฐานความปลอดภัยด้านยา ระดับดีเด่น รวม 288 แห่ง
วันนี้ (20 กรกฎาคม 2566) ที่โรงแรมมารวยการ์เด้น กรุงเทพมหานคร นายแพทย์ณรงค์ อภิกุลวณิช รองปลัดกระทรวงสาธารณสุข เปิดการประชุมเชิงปฏิบัติการเพื่อแลกเปลี่ยนเรียนรู้ในการพัฒนาระบบด้านยาและงานเภสัชกรรม ภายใต้แนวคิด “Synergy For Medication Safety รวมพลังเพื่อความปลอดภัยด้านยา” พร้อมมอบเกียรติบัตรให้กับผู้แทน 12 เขตสุขภาพที่มีหน่วยงานผ่านเกณฑ์มาตรฐานความปลอดภัยด้านยา ระดับดีเด่น รวม 288 แห่ง ประกอบด้วย โรงพยาบาลชุมชน 228 แห่ง โรงพยาบาลศูนย์/โรงพยาบาลทั่วไป 36 แห่ง และสํานักงานสาธารณสุขจังหวัด 24 แห่ง โดยมีบุคลากรทางการแพทย์และเภสัชกรจากโรงพยาบาลทุกระดับทั่วประเทศเข้าร่วมทั้งแบบออนไซต์และออนไลน์ กว่า 750 คน
นายแพทย์ณรงค์ กล่าวว่า การพัฒนาประสิทธิภาพระบบยาและเภสัชกรรม รวมทั้งการส่งเสริมการใช้ยาอย่างสมเหตุผล จะส่งผลให้ประชาชนได้รับบริการที่มีคุณภาพ มาตรฐาน และมีความปลอดภัยด้านยามากขึ้นจึงมีการนําแนวทางการพัฒนาความปลอดภัยด้านยาในระดับประเทศและระดับสากลมาปรับใช้ในการพัฒนาระบบมาตรฐานความปลอดภัยด้านยาในระดับโรงพยาบาลและสํานักงานสาธารณสุขจังหวัด โดยมีการตรวจประเมินทั้งหน่วยงานใช้ประเมินตนเอง และตรวจประเมินโดยหน่วยงานภายนอก ได้แก่ คณะกรรมการระดับจังหวัดตรวจประเมินโรงพยาบาลชุมชน และคณะกรรมการในระดับเขตสุขภาพตรวจประเมินสํานักงานสาธารณสุขจังหวัด และโรงพยาบาลศูนย์/โรงพยาบาลทั่วไป และคัดเลือกหน่วยงานที่มีผลคะแนนดีเด่นในระดับจังหวัดและระดับเขตเข้ารับเกียรติบัตรในวันนี้
“เรื่องความปลอดภัยด้านยา ขอให้มองอย่างครอบคลุม ทั้งในมุมมองของผู้ปฏิบัติหน้างาน มุมมองของประชาชนที่เป็นผู้บริโภค มุมมองเชิงระบบ รวมถึงผู้มีส่วนได้เสีย และร่วมกันสร้างคุณค่าจากวิชาชีพเข้าไปในทุกมิติ ทั้งในหน่วยบริการ การสร้างความรอบรู้ให้กับประชาชน ตลอดจนการผลิตและสร้างความมั่นคงทางยาของประเทศ ซึ่งเชื่อว่าวิชาชีพเภสัชกรสามารถสร้างคุณค่าของงานและช่วยยกระดับคุณภาพชีวิตที่ดีให้กับประชาชนได้” นายแพทย์ณรงค์กล่าว
*************************************** 20 กรกฎาคม 2566
รัฐบาลไทย-ข่าวทำเนียบรัฐบาล-“ทิพานัน”ชี้6เดือนแรกปี 66 ต่างชาติหอบเม็ดเงินลงทุน EEC หมื่นล้าน สะท้อนไทยยังเนื้อหอม และผลสำเร็จของนโยบาย “พล.อ.ประยุทธ์”ปฏิรูปเศรษฐกิจ การค้า การลงทุน ทุกมิติ
วันพฤหัสบดีที่ 20 กรกฎาคม 2566
20/07/2566
“ทิพานัน”ชี้6เดือนแรกปี 66 ต่างชาติหอบเม็ดเงินลงทุน EEC หมื่นล้าน สะท้อนไทยยังเนื้อหอม และผลสําเร็จของนโยบาย “พล.อ.ประยุทธ์”ปฏิรูปเศรษฐกิจ การค้า การลงทุน ทุกมิติ
“ทิพานัน”ชี้6เดือนแรกปี 66 ต่างชาติหอบเม็ดเงินลงทุน EEC หมื่นล้าน สะท้อนไทยยังเนื้อหอม และผลสําเร็จของนโยบาย “พล.อ.ประยุทธ์”ปฏิรูปเศรษฐกิจ การค้า การลงทุน ทุกมิติ
วันที่ 20 กรกฎาคม 2566 น.ส.ทิพานัน ศิริชนะ รองโฆษกประจําสํานักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรีพและรัฐมนตรีว่าการกระทรวงกลาโหม ในฐานะ ประธานคณะกรรมการนโยบายเขตพัฒนาพิเศษภาคตะวันออก(กพอ.) หรือ EEC พอใจผลสําเร็จและความก้าวหน้าของโครงการ ที่เป็นไปตามเป้าหมายของรัฐบาล โดยมีสามารถดึงดูดการค้า การลงทุน การถ่ายทอดเทคโนโลยีและประโยชน์อื่น ให้กับในพื้นที่และเศรษฐกิจภาพรวมของประเทศ โดยล่าสุด รับทราบและยินดีรายงานกรมพัฒนาธุรกิจการค้า ระบุว่า ช่วงมกราคม-มิถุนายน 2566 มีนักลงทุนต่างชาติสนใจลงทุนในพื้นที่ EEC จํานวน 61 ราย คิดเป็นร้อยละ 19 ของจํานวนนักลงทุนทั้งหมด มีมูลค่าการลงทุนในพื้นที่ EEC 10,771 ล้านบาท คิดเป็นร้อยละ 22 ของเงินลงทุนทั้งหมด เป็นนักลงทุนจากประเทศญี่ปุ่น 26 ราย ลงทุน 4,344 ล้านบาท จีน 9 ราย ลงทุน 752 ล้านบาท เกาหลีใต้ 5 ราย ลงทุน 286 ล้านบาท และประเทศอื่น ๆ อีก 21 ราย ลงทุน 5,388 ล้านบาท
น.ส.ทิพานัน กล่าวว่า สําหรับธุรกิจที่ลงทุน เช่น 1.บริการให้คําปรึกษาแนะนําด้านการบริหารจัดการกระบวนการผลิตในอุตสาหกรรมต่าง ๆ 2.บริการทางวิศวกรรมและเทคนิค เช่น การออกแบบเครื่องจักร เครื่องกล เครื่องมือ และอุปกรณ์ 3.บริการรับจ้างผลิตเครื่องจักร และชิ้นส่วนของเครื่องจักรสําหรับอุตสาหกรรม 4.บริการรับจ้างผลิตชิ้นส่วนยานพาหนะ และ 5.การค้าระหว่างประเทศ โดยเป็นการจัดซื้อสินค้า วัตถุดิบ และชิ้นส่วนสําหรับอุตสาหกรรมต่าง ๆ เช่น อุตสาหกรรมยานยนต์ เป็นต้น เพื่อค้าส่งในประเทศ
“สะท้อนว่าพื้นที่ EEC เป็นที่ยอมรับของนักลงทุนว่ามีศักยภาพและตอบสนองต่อตลาด ซึ่งเป็นผลสําเร็จของนโยบายและการทํางานอย่างหนักของพล.อ.ประยุทธ์ ที่มุ่งปฏิรูปประเทศทั้งด้านเศรษฐกิจ การค้าและการลงทุนในทุกมิติ โดยโครงการ EEC ถือเป็นหนึ่งในโครงการสําคัญที่พล.อ.ประยุทธ์เร่งขับเคลื่อน เพิ่มการจ้างงาน ทําใหประชาชนมีรายได้เพิ่มขึ้น เพิ่มมูลค่าการค้าการลงทุนระหว่างประเทศไทยกับต่างประเทศรวมทั้งเพิ่มขีดความสามารถในการแข่งขันของประเทศ ที่จะส่งผลดีต่อเศรษฐกิจ GDP และเศรษฐกิจโดยรวมของประเทศ เพื่อคุณภาพชีวิตที่ดีของประชาชนในวันนี้และรองรับโลกยุคใหม่”น.ส.ทิพานัน
รัฐบาลไทย-ข่าวทำเนียบรัฐบาล-ปลื้ม! สถานที่เที่ยวไทยปรากฏในซีรีย์เกาหลี หนุน “Soft Power” ของไทยสู่สายตานานาชาติ
วันพฤหัสบดีที่ 20 กรกฎาคม 2566
ปลื้ม! สถานที่เที่ยวไทยปรากฏในซีรีย์เกาหลี หนุน “Soft Power” ของไทยสู่สายตานานาชาติ
.....
กระทรวงวัฒนธรรมเผยเรื่องราวที่น่าภูมิใจสําหรับคนไทย กรณีซีรีย์เกาหลี King The Land ตอนที่ 10 ออกอากาศเมื่อวันที่ 16 ก.ค. 66 ที่ผ่านมา ได้ปรากฏสถานที่ท่องเที่ยวเด่น ๆ ของประเทศไทยทั้งในกรุงเทพฯ และต่างจังหวัด ครบใน 1 ตอน ใช้เวลากว่า 1 ชั่วโมง
.
สถานที่ท่องเที่ยวสําคัญ ๆ เช่น วัดอรุณราชวราราม, โลหะปราสาท วัดราชนัดดาราม, วัดสุทัศนเทพวราราม, เมืองโบราณ จ.สมุทรปราการ เป็นต้น นอกจากนี้ ยังนําเสนออาหารไทยทั้งแบบสตรีทฟู้ด ไปจนถึงอาหารสุดหรู
.
ทั้งนี้ การปรากฏเรื่องราวประเทศไทยในซีรีย์ต่างประเทศนั้น สะท้อนให้เห็นว่า “Soft Power” ความเป็นไทยเป็นสิ่งที่อยู่ในสายตาชาวต่างชาติมาโดยตลอด
.
นอกจากประเทศเกาหลีใต้แล้ว ยังมีอีกหลาย ๆ ประเทศที่จะเข้ามาถ่ายทําภาพยนตร์หรือซีรีย์ต่าง ๆ ในประเทศไทย ซึ่งเป็นผลมาจากมติ ครม. ได้อนุมัติการส่งเสริมการถ่ายทําภาพยนตร์จากต่างประเทศในประเทศไทย “ยกเว้นภาษีเงินได้บุคคลธรรมดา” ให้แก่นักแสดงชาวต่างชาติที่ถ่ายทําภาพยนตร์ในประเทศไทย เป็นระยะเวลา 5 ปี รวมทั้งมาตรการคืนเงินในการลงทุนที่มีเนื้อหาส่งเสริมภาพลักษณ์ ส่งเสริมศิลปวัฒนธรรมไทย
#ไทยคู่ฟ้า#สื่อสารรัฐบาลไทย
-------------------
รัฐบาลไทย-ข่าวทำเนียบรัฐบาล-ธ.ก.ส. เปิดพื้นที่ให้นักสร้างสรรค์รุ่นใหม่ ร่วมกิจกรรมและประกวดออกแบบ Line Stickers Contest
วันพฤหัสบดีที่ 20 กรกฎาคม 2566
20/07/2566
ธ.ก.ส. เปิดพื้นที่ให้นักสร้างสรรค์รุ่นใหม่ ร่วมกิจกรรมและประกวดออกแบบ Line Stickers Contest
ธ.ก.ส. เปิดพื้นที่ให้ผู้มีใจรักศิลปะและนักสร้างสรรค์รุ่นใหม่ ร่วมกิจกรรมและประกวดออกแบบ Line Stickers Contest หัวข้อ ธ.ก.ส.ใกล้คุณ ส่งผลงานเข้าประกวดในรูปแบบสติกเกอร์ภาพนิ่งผ่านทางอีเมล์  baacstickercontest@gmail.com ได้ตั้งแต่วันนี้จนถึง 25 ส.ค.2566
นายฉัตรชัย ศิริไล ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธ.ก.ส. เปิดพื้นที่ให้ผู้มีใจรักศิลปะและนักสร้างสรรค์รุ่นใหม่ เข้าร่วมกิจกรรมและประกวดออกแบบ Line Stickers Contest ในหัวข้อ ธ.ก.ส. ใกล้คุณ พร้อมลุ้นรางวัลใหญ่มากมาย ได้แก่ รางวัลชนะเลิศ ตั๋วเครื่องบินไป – กลับ ประเทศญี่ปุ่น 2 ที่นั่ง พร้อมได้ออกแบบผลงาน Line Sticker ของ Line Official Account BAAC Family ร่วมกับคุณมุนิน Creator ชื่อดัง จํานวน 1 ชุด รางวัลรองชนะเลิศอันดับ 1 เงินรางวัลมูลค่า 20,000 บาท รางวัลรองชนะเลิศอันดับ 2 เงินรางวัล 10,000 บาท และรางวัล Popular vote สร้อยคอทองคํา น้ําหนัก 1 สลึง นอกจากนี้ ธ.ก.ส. ยังมีการสัญจรไปจัดกิจกรรมสร้างแรงบันดาลใจดังกล่าวให้กับน้อง ๆ นิสิตและนักศึกษามหาวิทยาลัยต่าง ๆ ทั้ง 4 ภาค ได้แก่ มหาวิทยาลัยศิลปากร (วังท่าพระ) มหาวิทยาลัยมหาสารคาม มหาวิทยาลัยสงขลานครินทร์ (ตรัง) และมหาวิทยาลัยเชียงใหม่ พร้อมรับฟังไอเดียดี ๆ ในการสร้างผลงานจาก Creator ชื่อดังอย่าง คิ้วต่ํา Sundae kids และมุนิน สมัครเข้าร่วมการประกวด โดยดาวน์โหลดแบบฟอร์มผ่านทาง Line Official BAAC Family : Line Sticker Contest และส่งผลงานเข้าประกวดในรูปแบบสติกเกอร์ภาพนิ่งผ่านทางอีเมล์ baacstickercontest@gmail.com ได้ตั้งแต่วันนี้จนถึง 25 สิงหาคม 2566
รัฐบาลไทย-ข่าวทำเนียบรัฐบาล-กระทรวงเกษตรฯ จัดประชุมคณะกรรมการนโยบายพัฒนาโคเนื้อ-กระบือ และผลิตภัณฑ์แห่งชาติ (Beef Board)
วันพฤหัสบดีที่ 20 กรกฎาคม 2566
กระทรวงเกษตรฯ จัดประชุมคณะกรรมการนโยบายพัฒนาโคเนื้อ-กระบือ และผลิตภัณฑ์แห่งชาติ (Beef Board)
กระทรวงเกษตรฯ จัดประชุมคณะกรรมการนโยบายพัฒนาโคเนื้อ-กระบือ และผลิตภัณฑ์แห่งชาติ (Beef Board)
นายอภัย สุทธิสังข์ รองปลัดกระทรวงเกษตรและสหกรณ์ เป็นประธานการประชุมคณะกรรมการนโยบายพัฒนา
โคเนื้อ-กระบือ และผลิตภัณฑ์แห่งชาติ (Beef Board) ครั้งที่ 1/2566 ณ ห้องประชุมกระทรวงเกษตรและสหกรณ์ 134 - 135
โดยมีสาระสําคัญในการประชุม คือ
1) สถานการณ์การผลิตและการตลาดโคเนื้อ - กระบือ ในปัจจุบัน
2) สถานการณ์การค้าโคเนื้อ การเจรจาการค้าระหว่างประเทศ
3) ความก้าวหน้าโครงการอนุรักษ์และพัฒนากระบือไทย
4) มาตรการเพื่อการคุมโรค และการบังคับใช้กฎหมายโคเนื้อและโคนําเข้า
5) โครงการตามนโยบายรัฐที่กรมปศุสัตว์ส่งเสริมสนับสนุนและผลักดัน
6) แผนปฏิบัติการด้านโคเนื้อ 5 ปี พ.ศ. 2566 - 2570 เพื่อรักษาและขยายตลาดการบริโภคเนื้อโคไทย ผลักดันการเพิ่มปริมาณและคุณภาพโคเนื้อ และเพิ่มความมั่นคงทางด้านอาหารโคเนื้อ
และ 7) แผนปฏิบัติการด้านควายไทย 5 ปี พ.ศ. 2566 - 2570 เพื่อการอนุรักษ์การผลิตควายปลักไทย (อนุรักษ์และเพิ่มมูลค่าทางเศรษฐกิจของเดิม) การผลักดันการผลิตควายตลอดห่วงโซ่ ให้มีมาตรฐาน ปลอดภัย แข่งขันได้ และการเพิ่มปริมาณการบริโภคและมูลค่าสินค้าปศุสัตว์ที่ผลิตจากควายไทยต่อไป
รัฐบาลไทย-ข่าวทำเนียบรัฐบาล-เอสเอ็มอีฟื้นตัวหลังโควิด สัญญาณดีขยายตัวดีทั้งจีดีพีและการจ้างงาน รัฐบาลจัดมาตรการหนุนเข้าถึงแหล่งเงินทุน
วันพฤหัสบดีที่ 20 กรกฎาคม 2566
20/07/2566
เอสเอ็มอีฟื้นตัวหลังโควิด สัญญาณดีขยายตัวดีทั้งจีดีพีและการจ้างงาน รัฐบาลจัดมาตรการหนุนเข้าถึงแหล่งเงินทุน
เอสเอ็มอีฟื้นตัวหลังโควิด สัญญาณดีขยายตัวดีทั้งจีดีพีและการจ้างงาน รัฐบาลจัดมาตรการหนุนเข้าถึงแหล่งเงินทุน
วันที่ 20 กรกฎาคม 2566 น.ส.ไตรศุลี ไตรสรณกุล รองโฆษกประจําสํานักนายกรัฐมนตรี กล่าวว่า สํานักงานส่งเสริมวิสาหกิจขนาดกลางและขนาดย่อม (สสว.) ได้รายงานสถานการณ์วิสาหกิจขนาดกลางและขนาดย่อม หรือเอสเอ็มอี แสดงให้เห็นแนวโน้มการฟื้นตัวของผู้ประกอบการหลังโควิด 19 อย่างชัดเจน
สสว. ระบุว่า ณ สิ้นปี 65 มูลค่าผลิตภัณฑ์มวลรวมภายในประเทศหรือจีดีพีของเอสเอ็มอีอยู่ที่ 1,604,487 ล้านบาท คิดเป็นร้อยละ 35.4 ของจีดีพีรวมของประเทศ ขยายตัวร้อยละ 4.5 เร่งขึ้นจากปี 64 ที่ขยายตัวร้อยละ 2.8 ซึ่งปัจจัยที่สนับสนุนการฟื้นตัวนั้น มาจากการท่องเที่ยวซึ่งส่งผลต่อเอสเอ็มอีในภาคการค้าและภาคการบริการที่สามารถกลับมาฟื้นตัวใกล้เคียงกับช่วงก่อนการแพร่ระบาดของโควิด19
ทั้งนี้ การฟื้นตัวในภาพรวมได้ส่งผลให้การจ้างงานของผู้ประกอบการเอสเอ็มอีเพิ่มขึ้นด้วย โดย ณ สิ้นปี 65 เอสเอ็มอีมีการจ้างงานแรงงาน 12.74 ล้านคน คิดเป็นร้อยละ 70.99 ของจํานวนการจ้างงานทั้งระบบ ขยายตัวจากช่วงเดียวกันของปีก่อนร้อยละ 1.08 ในจํานวนนี้เป็นการจ้างงานของเอสเอ็มอีในระบบประกันสังคมรวม 4,074,240 คน เพิ่มขึ้นร้อยละ 3.24 และแนวโน้มดีต่อเนื่องมาถึงเดือน ม.ค. 66 ที่พบว่าเอสเอ็มอีในระบบประกันสังคมมีการจ้างงานทั้งสิ้น 4,542,330 คน เพิ่มขึ้นร้อยละ 11.49 จากสิ้นปี 65 และเพิ่มขึ้นร้อยละ 15.15 จากช่วงเดียวกันของปีก่อนก่อนหน้า
น.ส.ไตรศุลี กล่าวว่า พล.อ.ประยุทธ์ จันทร์โอชา นายกรัฐมนตรีและรมว.กลาโหม ได้ให้นโยบายกับหน่วยงานที่เกี่ยวข้องมาโดยต่อเนื่อง ไม่ว่าจะเป็น สสว. กระทรวงอุตสาหกรรม กระทรวงพาณิชย์ กระทรวงการคลัง ให้มีการสนับสนุนและสร้างโอกาสการเติบโตให้แก่เอสเอ็มอี ในฐานะที่เป็นแหล่งจ้างงานที่ใหญ่ที่สุดของประเทศ
ทางด้านมาตรการด้านเงินทุนรัฐบาลโดยหน่วยงานที่เกี่ยวข้องได้มีมาตรการเพื่อให้ความช่วยเหลือสําหรับผู้ที่ประสบปัญหาในช่วงเกิดการแพร่ระบาดของโควิด19 ตลอดจนการมีโครงการเพื่อสนับสนุนการเข้าถึงเงินทุน เช่น โครงการสินเชื่อดอกเบี้ยต่ํา หรือซอฟท์โลน โครงการทางด่วนแก้หนี้โดยธนาคารแห่งประเทศไทย (ธปท.) ซึ่งมีเอสเอ็มอีได้รับความช่วยเหลือ 279,685 บัญชี และเข้าร่วมโครงการพักทรัพย์พักหนี้ 466 ราย
รัฐบาลไทย-ข่าวทำเนียบรัฐบาล-ชาวภาคตะวันออกเฮ!! ธอส.ขนทรัพย์กว่า 2,700 รายการ ลดราคาสูงสุด 50% ร่วมงานมหกรรมบ้านธนาคาร 66 ครั้งที่ 2 จ.ชลบุรี วันที่ 21 - 23 ก.ค. 2566 ณ เซ็นทรัล พัทยา
วันพฤหัสบดีที่ 20 กรกฎาคม 2566
20/07/2566
ชาวภาคตะวันออกเฮ!! ธอส.ขนทรัพย์กว่า 2,700 รายการ ลดราคาสูงสุด 50% ร่วมงานมหกรรมบ้านธนาคาร 66 ครั้งที่ 2 จ.ชลบุรี วันที่ 21 - 23 ก.ค. 2566 ณ เซ็นทรัล พัทยา
ธอส. ร่วมงาน “มหกรรมบ้านธนาคาร 66 ครั้งที่ 2 จ.ชลบุรี” ระหว่างวันที่ 21 - 23 กรกฎาคม 2566 เวลา 10.00 - 20.00 น. ณ เซ็นทรัล พัทยา โดยจะได้พบกับบ้านมือสอง ธอส. คุณภาพดี ทําเลเด่น และราคาคุ้มค่า
ธนาคารอาคารสงเคราะห์ (ธอส.) เอาใจชาวภาคตะวันออกที่อยากมีบ้านเป็นของตนเอง ด้วยการร่วมงาน “มหกรรมบ้านธนาคาร 66 ครั้งที่ 2 จ.ชลบุรี” ระหว่างวันที่ 21 - 23 กรกฎาคม 2566 เวลา 10.00 - 20.00 น. ณ เซ็นทรัล พัทยา โดยจะได้พบกับบ้านมือสอง ธอส. คุณภาพดี ทําเลเด่น และราคาคุ้มค่า ทั้งประเภทบ้านเดี่ยว บ้านแฝด ทาวน์เฮ้าส์ คอนโดมิเนียม และที่ดินเปล่า ที่ตั้งอยู่ในพื้นที่ภาคตะวันออกมาจําหน่ายกว่า 2,700 รายการ พร้อมส่วนลดสูงสุด 50% จากราคาประเมิน โดยทรัพย์ที่ราคาต่ําสุดมีราคาเพียง 150,000 บาท เท่านั้น!! ได้แก่ ห้องชุด ขนาดเนื้อที่ 29.25 ตารางเมตร ในโครงการเมืองใหม่คอนโดโฮม บี อ.เมือง จ.ชลบุรี สําหรับผู้ที่สนใจซื้อทรัพย์ในเขตกรุงเทพฯ และปริมณฑล ติดต่อขอซื้อได้ระหว่างวันที่ 21 กรกฎาคม - 2 สิงหาคม 2566 ที่เคาน์เตอร์รับลูกค้า ฝ่ายบริหาร NPA ชั้น 2 อาคาร 2 พิเศษ!! ซื้อทรัพย์ภายในงานยังได้รับสิทธิ์สินเชื่ออัตราดอกเบี้ยต่ําสุด นานสูงสุด 24 เดือน โดยผู้ที่สนใจสามารถวางเงินประกันซื้อทรัพย์ 5,000 บาท ทุกรายการ (เงื่อนไขเป็นไปตามที่ธนาคารกําหนด) ดูข้อมูลทรัพย์หรือสอบถามข้อมูลเพิ่มเติมได้ที่ G H Bank Call Center โทร.0-2645-9000 กด 5 หรือ Facebook Fanpage ธนาคารอาคารสงเคราะห์ หรือดูข้อมูลบ้านมือสอง ธอส. ได้ที่ www.ghbhomecenter.com, Mobile Application : GHB ALL HOME และ Line Official Account : @GHBALLHOME
รัฐบาลไทย-ข่าวทำเนียบรัฐบาล-​10 พระราชกรณียกิจ ‘ในหลวง รัชกาลที่ 10’ ดูแลทุกข์สุขอาณาราษฎร
วันพฤหัสบดีที่ 20 กรกฎาคม 2566
​10 พระราชกรณียกิจ ‘ในหลวง รัชกาลที่ 10’ ดูแลทุกข์สุขอาณาราษฎร
พระราชกรณียกิจ 10 ด้าน ที่ในหลวงรัชกาลที่ 10 ทรงปฏิบัติเพื่อความอยู่ดีมีสุขของอาณาราษฎรชาวไทยทุกหมู่เหล่าภายใต้ร่มพระบรมโพธิสมภาร
___________
ขอบคุณข้อมูลจาก
https://www.pidthong.org
https://th.hellomagazine.com
https://reo10.moe.go.th
รัฐบาลไทย-ข่าวทำเนียบรัฐบาล-ครม. ยกเลิกโรคจิต - โรคอารมณ์ผิดปกติ ออกจากโรคต้องห้ามเข้ารับราชการ
วันพฤหัสบดีที่ 20 กรกฎาคม 2566
ครม. ยกเลิกโรคจิต - โรคอารมณ์ผิดปกติ ออกจากโรคต้องห้ามเข้ารับราชการ
.....
ที่ประชุม ครม. (18 ก.ค. 66) เห็นชอบปรับปรุงแก้ไขร่างกฎ ก.พ. ว่าด้วยโรค พ.ศ. .... โดยยกเลิกข้อความการกําหนดให้โรคจิต (Psychosis) หรือโรคอารมณ์ผิดปกติ(Mood Disorder) ที่ปรากฏอาการเด่นชัดรุนแรงหรือเรื้อรังและเป็นอุปสรรคต่อการปฏิบัติหน้าที่ ออกจากโรคต้องห้ามในการเข้ารับราชการ
.
สําหรับเหตุผลของการปรับปรุงกฎ ก.พ. ฉบับเดิม นั้น ที่ผ่านมาหน่วยงานที่เกี่ยวข้องได้มีข้อเสนอแนะต่อสํานักงานคณะกรรมการข้าราชการพลเรือน (สํานักงาน ก.พ.) เกี่ยวกับการกําหนดโรคอันเป็นลักษณะต้องห้ามในการเข้ารับราชการ
.
โดยเพิ่มโรคจิต (Psychosis) หรือ โรคอารมณ์ผิดปกติ (Mood Disorders) ที่ปรากฏอาการเด่นชัดรุนแรงหรือเรื้อรัง และเป็นอุปสรรคต่อการปฏิบัติงานในหน้าที่ไว้เป็นการเฉพาะ อาจทําให้เกิดความเข้าใจผิดว่าบุคคลที่ป่วยโรคดังกล่าวไม่มีความสามารถในการทํางานใด ๆ และอาจเสี่ยงต่อการเลือกปฏิบัติในการจ้างงาน
.
ดังนั้น เพื่อกําหนดโรคอันมีลักษณะต้องห้ามในการเข้ารับราชการให้สอดคล้องกับหลักสิทธิมนุษยชนและหลักการไม่เลือกปฏิบัติตามรัฐธรรมนูญ ครม. จึงมีมติอนุมัติร่างกฎ ก.พ. ว่าด้วยโรค พ.ศ. .... ฉบับใหม่นี้
.
ส่วนโรคอื่น ๆ ยังกําหนดเป็นลักษณะต้องห้ามตามเดิมได้แก่ 1.โรคเท้าช้างในระยะที่ปรากฏอาการเป็นที่รังเกียจแก่สังคม 2.โรคติดยาเสพติดให้โทษ 3.โรคพิษสุราเรื้อรัง และ 4.โรคติดต่อร้ายแรงหรือโรคเรื้อรังที่ปรากฏอาการเด่นชัด หรือรุนแรงและเป็นอุปสรรคต่อการปฏิบัติงานในหน้าที่
.
ร่างกฎ ก.พ. ฉบับใหม่นี้ จะมีผลใช้บังคับเมื่อพ้นกําหนด 60 วันนับแต่วันถัดจากวันประกาศในราชกิจจานุเบกษาเป็นต้นไป
#ไทยคู่ฟ้า#สื่อสารรัฐบาลไทย
-------------------
รัฐบาลไทย-ข่าวทำเนียบรัฐบาล-กระทรวงยุติธรรม เข้าร่วมเป็นเจ้าภาพและร่วมรับฟังเทศน์มหาชาติเวสสันดรชาดก เนื่องในสัปดาห์เผยแผ่พระพุทธศาสนา วันอาสาฬหบูชาและวันเข้าพรรษา ประจำปี ๒๕๖๖
วันพฤหัสบดีที่ 20 กรกฎาคม 2566
20/07/2566
กระทรวงยุติธรรม เข้าร่วมเป็นเจ้าภาพและร่วมรับฟังเทศน์มหาชาติเวสสันดรชาดก เนื่องในสัปดาห์เผยแผ่พระพุทธศาสนา วันอาสาฬหบูชาและวันเข้าพรรษา ประจําปี ๒๕๖๖
กระทรวงยุติธรรม เข้าร่วมเป็นเจ้าภาพและร่วมรับฟังเทศน์มหาชาติเวสสันดรชาดก เนื่องในสัปดาห์เผยแผ่พระพุทธศาสนา วันอาสาฬหบูชาและวันเข้าพรรษา ประจําปี ๒๕๖๖
ในวันพฤหัสบดีที่ ๒๐ กรกฎาคม ๒๕๖๖ เวลา ๑๐.๐๐ น. รัฐมนตรีว่าการกระทรวงยุติธรรม ได้โปรดมอบหมาย นางพงษ์สวาท นีละโยธิน ปลัดกระทรวงยุติธรรม เป็นประธาน เป็นเจ้าภาพ และร่วมรับฟังเทศน์มหาชาติเวสสันดรชาดก เนื่องในสัปดาห์เผยแผ่พระพุทธศาสนา วันอาสาฬหบูชาและวันเข้าพรรษา ประจําปี ๒๕๖๖ พร้อมกันนี้ นายสหการณ์ เพ็ชรนรินทร์ รองปลัดกระทรวงยุติธรรม และผู้บริหารส่วนราชการในสังกัด รวมทั้งเจ้าหน้าที่กระทรวงยุติธรรม เข้าร่วมรับฟังเทศน์มหาชาติเวสสันดรชาดก เนื่องในสัปดาห์เผยแผ่พระพุทธศาสนา วันอาสาฬหบูชาและวันเข้าพรรษา ประจําปี ๒๕๖๖ โดยกระทรวงยุติธรรม รับเป็นเจ้าภาพ และร่วมรับฟังเทศน์มหาชาติ กัณฑ์ที่ ๗ "กัณฑ์มหาพน" ณ พระอุโบสถวัดมหาธาตุยุวราชรังสฤษฎิ์ (ท่าพระจันทร์) เขตพระนคร กรุงเทพมหานคร
รัฐบาลไทย-ข่าวทำเนียบรัฐบาล-นายกฯ ติดตามสถานการณ์การเมืองด้วยความห่วงใย ขอให้แสดงความคิดเห็นอย่างเหมาะสม ภายใต้กฎหมาย หวั่นกระทบบรรยากาศเศรษฐกิจปากท้องประชาชน
วันพฤหัสบดีที่ 20 กรกฎาคม 2566
20/07/2566
นายกฯ ติดตามสถานการณ์การเมืองด้วยความห่วงใย ขอให้แสดงความคิดเห็นอย่างเหมาะสม ภายใต้กฎหมาย หวั่นกระทบบรรยากาศเศรษฐกิจปากท้องประชาชน
นายกฯ ติดตามสถานการณ์การเมืองด้วยความห่วงใย ขอให้แสดงความคิดเห็นอย่างเหมาะสม ภายใต้กฎหมาย หวั่นกระทบบรรยากาศเศรษฐกิจปากท้องประชาชน
วันนี้ (20 กรกฎาคม 2566) นางสาวรัชดา ธนาดิเรก รองโฆษกประจําสํานักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ติดตามสถานการณ์ทางการเมืองด้วยความห่วงใยพร้อมให้กําลังใจประชาชน ในฐานะรัฐบาลรักษาการที่ดูแลความสงบและความมั่นคงของประเทศ ขอให้ทุกฝ่ายแสดงความคิดเห็นทางการเมืองอย่างเหมาะสมภายใต้กฎหมาย ยึดแนวทางสันติ ไม่ใช้ความรุนแรง เพื่อไม่ให้กระทบต่อความเชื่อมั่นทางเศรษฐกิจและการท่องเที่ยว ซึ่งคาดว่าสิ้นปีนี้ จะมีนักท่องเที่ยวต่างชาติมาเที่ยวไทยอาจมากถึง 35 ล้านคน
นางสาวรัชดา กล่าวว่า หลังจากที่ศาลรัฐธรรมนูญมีคําสั่งให้นายพิธา ลิ้มเจริญรัตน์ หยุดปฏิบัติหน้าที่ ส.ส และจากผลการลงมติโหวต ตามข้อบังคับที่ 41 ทําให้ไม่สามารถเสนอชื่อนายพิธาฯ เป็นนายกรัฐมนตรี ส่งผลต่อความรู้สึก สร้างความไม่พอใจให้แก่ประชาชนส่วนหนึ่ง นายกรัฐมนตรี เข้าใจความรู้สึกประชาชนที่สนับสนุน แต่ขอให้แสดงความคิดเห็น รวมถึงแสดงออกอย่างเหมาะสมภายใต้กฎหมาย ไม่ต้องการให้ความเห็นต่างกลายเป็นความขัดแย้ง บานปลายส่งผลต่อความเชื่อมั่นต่อประเทศไทย โดยตลอดระยะเวลาที่ผ่านมารัฐบาลพยายามแก้ไขปัญหาเศรษฐกิจ และวิกฤตต่างๆ จนผ่านพ้นไปได้อย่างดี ส่งผลให้ธนาคารแห่งประเทศไทย ประเมินเศรษฐกิจไทยปีนี้ว่า มีโอกาสเติบโตร้อยละ 3-4 โดยเฉพาะครึ่งหลังของปีคาดว่า จะขยายตัวได้ถึงร้อยละ 4.2
"ท่านนายกรัฐมนตรีเชื่อมั่นการได้มาซึ่งหัวหน้าฝ่ายบริหาร ผ่านกระบวนการรัฐสภาทั้งสส.และสว. ที่อีกไม่นานก็คงจะได้ข้อยุติในการเลือกนายกรัฐมนตรี ทุกฝ่ายต่างทํางานเพี่อประเทศไทยเดินหน้าต่อในแนวทางประชาธิปไตย อันมีพระมหากษัตริย์ทรงเป็นพระประมุข ดังนั้น การแสดงความคิดเห็นและกิจกรรมทางการเมืองภาคประชาชน ต้องยึดแนวทางสันติภายใต้กฏหมาย ไม่สร้างสถานการณ์หรีอใช้ความรุนแรง ทําลายบรรยากาศทางเศรษฐกิจ การค้า การลงทุนของประเทศที่กําลังเดินหน้าไปอย่างดี ซึ่งรัฐบาลจําเป็นต้องแข่งขันกับประเทศต่างๆ เพี่อสร้างโอกาสการทํามาหากินให้พี่น้องคนไทยทุกคน" นางสาวรัชดาฯ กล่าว
รัฐบาลไทย-ข่าวทำเนียบรัฐบาล-Foreign investment in EEC during first 6 months of 2023 tallies 61 projects worth over 10 billion Baht
วันพฤหัสบดีที่ 20 กรกฎาคม 2566
20/07/2566
Foreign investment in EEC during first 6 months of 2023 tallies 61 projects worth over 10 billion Baht
Foreign investment in EEC during first 6 months of 2023 tallies 61 projects worth over 10 billion Baht
July 20, 2023, Deputy Government Spokesperson Tipanan Sirichana disclosed that Prime Minister and Defense Minister Gen. Prayut Chan-o-cha, as chair of the Eastern Economic Corridor Policy Committee (EEC), was pleased with the report of the Department of Business Development on foreign investment in the EEC in the first 6 months of 2023 (January - June 2023), during which 61 investors, accounting for 19% of total investors, is recorded, with the investment value of 10,771 million Baht, or 22% of the total investment value in the EEC.
Among them, 26 were from Japan, with an investment of 4,344 million Baht; 9 from China, with an investment of 752 million Baht; 5 from South Korea, with an investment of 286 million Baht, and 21 others (5,388 million Baht in investment value). These businesses include: 1) consulting services on production process management in various industries; 2) engineering and technical services, such as machinery, equipment, tools and equipment design; 3) industrial machinery and parts manufacturing services; 4) automotive parts manufacturing; and 5) international trade, i.e., procurement of goods, raw materials and parts for domestic wholesale.
The Deputy Government Spokesperson underscored EEC’s potential and recognition among foreign investors. Such success is a result of the Government’s hard work in promoting economic, trade and investment reform in all dimensions. EEC is one of the key projects the Prime Minister has placed great importance on in a bid to drive forward economic development, create more revenues, and increase national competitiveness for better quality of life of the Thai people.
รัฐบาลไทย-ข่าวทำเนียบรัฐบาล-คืบหน้า! แก้ไขหนี้สิน ปชช.รายย่อย ช่วยลูกหนี้ กยศ. และผู้ค้ำประกันกว่า 7.4 ล้านราย
วันพฤหัสบดีที่ 20 กรกฎาคม 2566
คืบหน้า! แก้ไขหนี้สิน ปชช.รายย่อย ช่วยลูกหนี้ กยศ. และผู้ค้ําประกันกว่า 7.4 ล้านราย
.....
ที่ประชุม ครม. (18 ก.ค. 66) รับทราบสรุปผลการดําเนินการคณะกรรมการกํากับการแก้ไขหนี้สินของประชาชนรายย่อย (ก.ค. 64 – มี.ค. 66) พบว่า มีความคืบหน้าทั้ง 3 ด้าน ดังนี้
.
• ช่วยเหลือลูกหนี้ให้เข้าถึงกลไกการแก้ไขหนี้สิน เช่น
- ช่วยเหลือลูกหนี้ กยศ. 4.6 ล้านราย และผู้ค้ําประกัน 2.8 ล้านราย
- ช่วยเหลือข้าราชการในกลุ่มข้าราชการครูและตํารวจ 18,362 ราย
- จัดมหกรรมการแก้ไขหนี้สิน เพื่อให้ประชาชนทั่วประเทศสามารถเข้าถึงกลไกการไกล่เกลี่ยและการปรับโครงสร้างหนี้ได้อย่างทั่วถึง
.
• ปรับปรุงกฎหมายและระเบียบที่สําคัญ รวม 13 ฉบับ แบ่งออกเป็น 3 กลุ่ม
- กลุ่มที่ 1 กฎหมายเพื่อกํากับธุรกิจดูแลที่เกี่ยวข้องกับสินเชื่อ 5 ฉบับ มุ่งให้ความสําคัญกับสินเชื่อเช่าซื้อรถยนต์ การให้สินเชื่อของสหกรณ์ออมทรัพย์ และการทวงถามหนี้ให้เป็นธรรมยิ่งขึ้น
- กลุ่มที่ 2 กฎหมายเพื่อสร้างสภาพแวดล้อมที่เอื้อต่อการแก้ไขปัญหาหนี้สินและลดภาระที่จะเกิดขึ้นต่อกระบวนการยุติธรรม 5 ฉบับ
- กลุ่มที่ 3 กฎหมายเพื่อบรรเทาปัญหาสําหรับประชาชนในภาวะวิกฤต 3 ฉบับ เน้นผู้ได้รับผลกระทบจากการแพร่ระบาดของโควิด-19
.
• เพิ่มเติมแหล่งสินเชื่อที่เป็นธรรมให้กับประชาชน เช่น
- จัดตั้งบริษัท มีที่ มีเงิน จํากัด เพื่อให้ประชาชนและผู้ประกอบการรายย่อยให้สามารถนําที่ดินที่เป็นหลักประกันการกู้เงิน ในแบบจํานองหรือขายฝาก
.
อ่านเพิ่มเติม คลิกhttps://www.thaigov.go.th/news/contents/details/70455
#ไทยคู่ฟ้า#สื่อสารรัฐบาลไทย
-------------------
รัฐบาลไทย-ข่าวทำเนียบรัฐบาล-ครม. เคาะ ร่าง กม. เด็กใช้ กระท่อม-กัญชา-กัญชง เพื่อสันทนาการ ถือว่าเสี่ยงกระทำผิด
วันพฤหัสบดีที่ 20 กรกฎาคม 2566
ครม. เคาะ ร่าง กม. เด็กใช้ กระท่อม-กัญชา-กัญชง เพื่อสันทนาการ ถือว่าเสี่ยงกระทําผิด
.....
ครม. อนุมัติหลักการ ร่างกฎกระทรวงกําหนดเด็กที่เสี่ยงต่อการกระทําผิด (ฉบับที่ ... ) พ.ศ. ... โดยเพิ่มพฤติกรรมเด็กที่ใช้พืชใบกระท่อม กัญชา กัญชง หรือผลิตภัณฑ์ที่มีส่วนผสม ในลักษณะเพื่อสันทนาการ ให้ถือเป็น “เด็กที่เสี่ยงต่อการกระทําผิด” ด้วย เพื่อป้องกันและคุ้มครองสวัสดิภาพเด็ก ไม่ให้ได้รับผลกระทบต่อการพัฒนาด้านสติปัญญาและการเจริญเติบโตของร่างกายจากการใช้พืชกระท่อม กัญชา กัญชง หรือผลิตภัณฑ์ที่มีส่วนผสม
.
พนักงานเจ้าหน้าที่ตาม พ.ร.บ.คุ้มครองเด็ก พ.ศ.2546 มีหน้าที่และอํานาจในการคุ้มครองสวัสดิภาพเด็กที่เสี่ยงต่อการกระทําผิด ได้แก่ ส่งเด็กเข้าสถานคุ้มครองสวัสดิภาพ หรือ สถานพัฒนาและฟื้นฟู หรือ มอบเด็กแก่ผู้ปกครอง หรือ บุคคลที่ยินยอมรับเด็กไปปกครองดูแล โดยอาจแต่งตั้งผู้คุ้มครองสวัสดิภาพแก่เด็กหรือไม่ก็ได้ และวางข้อกําหนดเพื่อป้องกันไม่ให้เด็กมีความประพฤติเสียหาย หรือ เสี่ยงต่อการกระทําผิด
.
อ่านเพิ่มเติม คลิก >>https://www.thaigov.go.th/news/contents/details/70470
.
#ไทยคู่ฟ้า#สื่อสารรัฐบาลไทย
-------------------
รัฐบาลไทย-ข่าวทำเนียบรัฐบาล-เนื่องในโอกาสวันเฉลิมพระชนมพรรษา พระบาทสมเด็จพระเจ้าอยู่หัว 28 กรกฎาคม 2566
วันพฤหัสบดีที่ 20 กรกฎาคม 2566
เนื่องในโอกาสวันเฉลิมพระชนมพรรษา พระบาทสมเด็จพระเจ้าอยู่หัว 28 กรกฎาคม 2566
กรมทางหลวงชนบทสํานึกในพระมหากรุณาธิคุณและเฉลิมพระเกียรติ เปิดไฟประดับสะพานภูมิพล 1, 2 และสะพานมหาเจษฎาบดินทรานุสรณ์
เนื่องในโอกาสวันเฉลิมพระชนมพรรษา พระบาทสมเด็จพระเจ้าอยู่หัว 28 กรกฎาคม 2566 กรมทางหลวงชนบท (ทช.) กระทรวงคมนาคม ได้ทําการเปิดไฟประดับสะพานข้ามแม่น้ําเจ้าพระยาในพื้นที่กรุงเทพฯ และปริมณฑล ได้แก่ สะพานภูมิพล 1 สะพานภูมิพล 2 กรุงเทพฯ และจังหวัดสมุทรปราการ และสะพานมหาเจษฎาบดินทรานุสรณ์ จังหวัดนนทบุรี โดยจะทําการเปิดไฟตั้งแต่ในคืนวันที่ 26 - 30 กรกฎาคม 2566 ระหว่างเวลา 19.00 - 22.00 น. และในคืนวันที่ 28 กรกฎาคม 2566 จะทําการเปิดไฟระหว่างเวลา 19.00 - 24.00 น. เพื่อร่วมสํานึกในพระมหากรุณาธิคุณและเฉลิมพระเกียรติ ตลอดจนเป็นการส่งเสริมการท่องเที่ยวในประเทศ แสดงให้เห็นความงดงามของบรรยากาศบริเวณสะพานข้ามแม่น้ําเจ้าพระยายามค่ําคืน โดยประชาชนสามารถร่วมชมทัศนียภาพความสวยงามของสะพานได้ตามวันและเวลาดังกล่าว
รัฐบาลไทย-ข่าวทำเนียบรัฐบาล-พม. หนุนพัฒนาศักยภาพบุคลากร ปูพื้นฐานทักษะดิจิทัลสู่อนาคต
วันพฤหัสบดีที่ 20 กรกฎาคม 2566
พม. หนุนพัฒนาศักยภาพบุคลากร ปูพื้นฐานทักษะดิจิทัลสู่อนาคต
พม. หนุนพัฒนาศักยภาพบุคลากร ปูพื้นฐานทักษะดิจิทัลสู่อนาคต
วันนี้ ( 20 ก.ค. 66) เวลา 14.15 น. นายอนุกูล ปีดแก้ว ปลัดกระทรวงการพัฒนาสังคมและความมั่นคงของมนุษย์ (ปลัด พม.) เป็นประธานในพิธีมอบรางวัลโครงการแข่งขันเพื่อพัฒนาศักยภาพและปูพื้นฐานทักษะแห่งอนาคตผ่านแพลตฟอร์ม "Coding Arena" และ "เกมส่งเสริมการออมเงิน Make a Move" สําหรับบุคลากรของกระทรวงการพัฒนาสังคมและความมั่นคงของมนุษย์ (M-society League) โดยมีนายกันตพงศ์ รังษีสว่าง รองปลัดกระทรวงการพัฒนาสังคมและความมั่นคงของมนุษย์ กล่าวถึงความสําคัญของโครงการฯ และนายโอฬาร วีระนนท์ ประธานเจ้าหน้าที่บริหารและผู้ร่วมก่อตั้ง บริษัท โค้ดดิ้ง อารีน่า จํากัด กล่าวถึงความร่วมมือในการขับเคลื่อนโครงการฯ ณ ห้องประชุม ชั้น 2 อาคารกรมพัฒนาสังคมและสวัสดิการ กระทรวง พม. สะพานขาว ถนนกรุงเกษม กรุงเทพฯ
นายอนุกูล กล่าวว่า เมื่อวันที่ 30 พฤษภาคม 2566 กระทรวงการพัฒนาสังคมและความมั่นคงของมนุษย์ (พม.) ร่วมกับ บริษัท โค้ดดิ้ง อารีน่า จํากัด ลงนามบันทึกความเข้าใจ (MOU) ในการขับเคลื่อนโครงการ Coding Arena เพื่อขับเคลื่อนสนับสนุนโครงการฯ สู่การเป็น National Platform ในการสนับสนุนและพัฒนาความเข้มแข็งในด้าน Coding และ Programming กับการพัฒนาสังคมและความมั่นคงของมนุษย์ โดยได้ร่วมกันจัดทําโครงการแข่งขันเพื่อพัฒนาศักยภาพและปูพื้นฐานทักษะแห่งอนาคตผ่านแพลตฟอร์ม “Coding Arena” และ “เกมส่งเสริมการออมเงิน Make a Move” สําหรับบุคลากรของกระทรวงการพัฒนาสังคมและความมั่นคงของมนุษย์ (M-society League) เพื่อให้เป็นต้นแบบแห่งการเรียนรู้และการพัฒนาทักษะแห่งอนาคตของกระทรวง พม. ด้วยการจัดกิจกรรมการแข่งขัน 2 เกมหลัก โดยมีบุคลากรของหน่วยงานในสังกัดกระทรวง พม. ทั้งส่วนกลางและภูมิภาค เข้าร่วม
นายอนุกูล กล่าวต่อไปว่า วันนี้ มีการแข่งขันรอบชิงชนะเลิศ ประกอบด้วย 1) แพลตฟอร์ม “Coding Arena” ในรูปแบบ Onsite และ Online โดยมีผู้รับรางวัลชนะเลิศ จํานวน 2 คน และรางวัลชมเชย จํานวน 6 คน และ 2) “เกมส่งเสริมการออมเงิน Make a Move” ในรูปแบบ Onsite และ Online โดยมีผู้รับรางวัลชนะเลิศ จํานวน 2 คน และรางวัลชมเชย จํานวน 6 คน ซึ่งทั้งหมดจะได้รับรางวัลพร้อมเกียรติบัตรที่ลงนาม โดยรัฐมนตรีว่าการกระทรวงการพัฒนาสังคมและความมั่นคงของมนุษย์ (นายจุติ ไกรฤกษ์)
นายอนุกูล กล่าวเพิ่มเติมว่า ทั้งนี้ การขับเคลื่อนโครงการฯ ในระยะต่อไป กระทรวง พม. จะมีการขยายผลไปยังประชาชนกลุ่มเป้าหมาย อีกทั้งกรมต่างๆ สังกัดกระทรวง พม. ที่มีประชาชนกลุ่มเป้าหมายที่มีศักยภาพ จะจัดทําโครงการส่งเสริมอาชีพผ่านแพลตฟอร์มในการสร้างความรู้ในรูปแบบต่างๆ เพื่อพัฒนาต่อยอดการขับเคลื่อนโครงการนี้อย่างเป็นรูปธรรม และสร้างโอกาสในการประกอบอาชีพในอนาคตได้
#ช่วย24ชั่วโมง #พม24ชม #ข่าวพม
รัฐบาลไทย-ข่าวทำเนียบรัฐบาล-เตือนภัยข้าราชการ ผู้รับบำนาญ อย่าหลงเชื่อ! มิจฉาชีพแอบอ้างชื่อกรมบัญชีกลาง หลอกให้แอดไลน์อัปเดตบัญชีเงินเดือน
วันพฤหัสบดีที่ 20 กรกฎาคม 2566
20/07/2566
เตือนภัยข้าราชการ ผู้รับบํานาญ อย่าหลงเชื่อ! มิจฉาชีพแอบอ้างชื่อกรมบัญชีกลาง หลอกให้แอดไลน์อัปเดตบัญชีเงินเดือน
กรมบัญชีกลางได้รับแจ้งว่ามีโทรศัพท์แอบอ้างว่าเป็นเจ้าหน้าที่กรมบัญชีกลาง โทรศัพท์แจ้งให้ดําเนินการอัปเดตบัญชีเงินฝากธนาคาร ให้แอดไลน์ชื่อ aow91 ซึ่งเป็นไลน์ที่แอบอ้าง โดยมีผู้หลงเชื่อไปกดลิงก์จากไลน์ดังกล่าว ทําให้สูญเสียเงินในบัญชี
นางสาวทิวาพร ผาสุข รองอธิบดีกรมบัญชีกลาง ในฐานะโฆษกกรมบัญชีกลาง เปิดเผยว่า กรมบัญชีกลางได้รับแจ้งจากข้าราชการ ผู้รับบํานาญหลายราย สอบถามมาที่กรมบัญชีกลางว่ามีโทรศัพท์หมายเลข 06 2082 9248 08 2408 1676 และเบอร์อื่น ๆ ที่แอบอ้างว่าเป็นเจ้าหน้าที่กรมบัญชีกลาง โทรศัพท์แจ้งให้ดําเนินการอัปเดตบัญชีเงินฝากธนาคาร โดยให้แอดไลน์ชื่อ aow91 ซึ่งเป็นไลน์ที่แอบอ้างใช้โลโก้และชื่อกรมบัญชีกลางเป็นชื่อและรูปโปรไฟล์ เพื่อให้ส่งเอกสารและส่งลิงก์ให้กดเชื่อมโยงข้อมูลส่วนบุคคล โดยมีผู้หลงเชื่อไปกดลิงก์จากไลน์ดังกล่าว ทําให้สูญเสียเงินในบัญชี
“กรมบัญชีกลางในฐานะหน่วยงานที่กํากับดูแลเกี่ยวกับการเบิกจ่ายเงินเดือน ค่าจ้าง บําเหน็จบํานาญ ขอชี้แจงว่า กรมบัญชีกลางไม่มีนโยบายให้เจ้าหน้าที่ติดต่อข้าราชการหรือผู้รับบํานาญให้ดําเนินการใด ๆ เกี่ยวกับการปรับปรุงบัญชีเงินฝากธนาคารที่ใช้รับเงินเดือนหรือบําเหน็จ บํานาญ ดังนั้น ขอให้อย่าหลงเชื่อ ทั้งนี้ ขอให้ติดตามข่าวสารจากช่องทางต่าง ๆ ของกรมบัญชีกลางเท่านั้น หรือสอบถามได้ที่ Call Center กรมบัญชีกลาง 02 270 6400” โฆษกกรมบัญชีกลางกล่าว
รัฐบาลไทย-ข่าวทำเนียบรัฐบาล-​กรมการจัดหางาน ย้ำ !! แรงงานต่างด้าวตามมติ 30 พ.ค. 66 เร่งดำเนินการภายใน 31 ก.ค. 66
วันพฤหัสบดีที่ 20 กรกฎาคม 2566
20/07/2566
​กรมการจัดหางาน ย้ํา !! แรงงานต่างด้าวตามมติ 30 พ.ค. 66 เร่งดําเนินการภายใน 31 ก.ค. 66
กรมการจัดหางาน เน้นย้ําให้คนต่างด้าวที่ยังยื่นเอกสารหลักฐานการอนุญาตให้อยู่ในราชอาณาจักรยังไม่ครบถ้วนเร่งดําเนินการให้แล้วเสร็จภายใน 31 กรกฎาคม 2566 มิเช่นนั้น จะไม่สามารถอยู่ต่อและทํางานภายในราชอาณาจักรต่อไปได้อีก
นายไพโรจน์ โชติกเสถียร อธิบดีกรมการจัดหางาน เปิดเผยว่า ตามมติคณะรัฐมนตรีเมื่อวันที่ 30 พฤษภาคม 2566 เห็นชอบให้คนต่างด้าวตามมติคณะรัฐมนตรีเมื่อวันที่ 5 กรกฎาคม 2565 และมติคณะรัฐมนตรีเมื่อวันที่ 7 กุมภาพันธ์ 2566 ที่ยื่นขอต่ออายุใบอนุญาตทํางานไว้เรียบร้อยแล้ว แต่เอกสารประจําตัวและหลักฐานการอนุญาตให้อยู่ในราชอาณาจักรยังไม่ครบถ้วน สามารถอยู่ต่อได้เป็นกรณีพิเศษไม่เกินวันที่ 31 กรกฎาคม 2566 เพื่อดําเนินการเตรียมเอกสารและหลักฐานมายื่นให้กรมการจัดหางานภาย ในวันที่ 31 กรกฎาคม 2566 โดยให้ใช้ ใบรับคําขออนุญาตทํางานฉบับเดิมเป็นหลักฐานการผ่อนผัน ซึ่งเป็นแนวทางการบริหารจัดการแรงงานต่างด้าวในไทยให้มีสถานะที่ถูกต้องตามกฎหมาย ลดการขาดแคลนแรงงานในภาคการผลิตและบริการของประเทศ และเพื่อให้แรงงานต่างด้าวได้รับการคุ้มครองและเข้าถึงสิทธิที่ควรได้รับตามกฎหมาย โดยคนต่างด้าวสัญชาติเมียนมา สามารถรับบริการจัดทําเอกสารใช้แทนหนังสือเดินทาง (Certificate of Identity : CI) ได้จากหน่วยบริการเคลื่อนที่เมียนมา (โมบายทีม) ในจังหวัดสมุทรสาคร นนทบุรี และจังหวัดสุราษฎร์ธานี และชําระเงินค่าจัดทํา CI ได้ที่ Counter Service ส่วนคนต่างด้าวสัญชาติกัมพูชา และสัญชาติลาว สามารถกลับไปจัดทําหนังสือเดินทางได้ที่ประเทศต้นทาง โดยขอรับเอกสารเพื่อการเดินทางกลับประเทศได้ที่ สถานทูตกัมพูชา และสถานทูตลาวประจําประเทศไทย เมื่อคนต่างด้าวได้รับหนังสือเดินทางหรือเอกสารใช้แทนหนังสือเดินทางแล้ว สํานักงานตรวจคนเข้าเมืองจะตรวจลงตราและตรวจอนุญาตให้อยู่ในราชอาณาจักรถึงวันที่ 13 กุมภาพันธ์ 2567 หรือได้ถึงวันที่ 13 กุมภาพันธ์ 2568 ตามมติคณะรัฐมนตรีเมื่อวันที่ 5 กรกฎาคม 2565 และตามมติคณะรัฐมนตรีเมื่อวันที่ 7 กุมภาพันธ์ 2566
“ขอให้แรงงานต่างด้าวที่ยังไม่ยื่นเอกสารหลักหลักฐาน เร่งดําเนินการให้แล้วเสร็จภายในระยะเวลาที่กําหนด มิเช่นนั้นจะไม่สามารถอยู่ต่อและทํางานภายในราชอาณาจักรต่อไปได้อีกซึ่งกรมการจัดหางานจะตรวจสอบอย่างเข้มงวด หากพบคนต่างด้าวทํางานโดยไม่มีใบอนุญาตทํางาน จะดําเนินคดีและบังคับใช้กฎหมายอย่างเข้มงวดทั้งนายจ้างคนไทยและลูกจ้างคนต่างด้าวโดยคนต่างด้าวที่ทํางานโดยไม่มีใบอนุญาตทํางานหรือทํางานนอกเหนือจากที่มีสิทธิจะทําได้ มีโทษปรับตั้งแต่ 5,000 – 50,000 บาท และถูกส่งกลับประเทศต้นทาง รวมถึงห้ามขอใบอนุญาตทํางานเป็นเวลา 2 ปี นับตั้งแต่วันที่ได้รับโทษ และนายจ้างซึ่งรับคนต่างด้าวไม่มีใบอนุญาตทํางานเข้าทํางานหรือให้คนต่างด้าวทํางานนอกเหนือจากที่มีสิทธิจะทําได้ มีโทษปรับตั้งแต่ 10,000 - 100,000 บาท ต่อคนต่างด้าวที่จ้างหนึ่งคน กรณีกระทําความผิดซ้ําต้องระวางโทษจําคุกไม่เกิน 1 ปี หรือปรับตั้งแต่ 50,000 - 200,000 บาทต่อคนต่างด้าวที่จ้างหนึ่งคน หรือทั้งจําทั้งปรับ และห้ามนายจ้างจ้างคนต่างด้าวทํางานเป็นเวลา 3 ปี นับแต่วันที่ศาลมีคําพิพากษาถึงที่สุดให้ลงโทษ โดยหากมีข้อขัดข้องให้ติดต่อสํานักงานจัดหางานจังหวัด สํานักงานจัดหางานกรุงเทพมหานครพื้นที่ 1 - 10” อธิบดีกรมการจัดหางาน กล่าว
รัฐบาลไทย-ข่าวทำเนียบรัฐบาล-รฟม. ลงพื้นที่ติดตามความก้าวหน้าการก่อสร้าง โครงการรถไฟฟ้าสายสีม่วง ช่วงเตาปูน – ราษฎร์บูรณะ (วงแหวนกาญจนาภิเษก)
วันพฤหัสบดีที่ 20 กรกฎาคม 2566
รฟม. ลงพื้นที่ติดตามความก้าวหน้าการก่อสร้าง โครงการรถไฟฟ้าสายสีม่วง ช่วงเตาปูน – ราษฎร์บูรณะ (วงแหวนกาญจนาภิเษก)
....
นายวิทยา พันธุ์มงคล รองผู้ว่าการ (ปฏิบัติการ) การรถไฟฟ้าขนส่งมวลชนแห่งประเทศไทย (รฟม.) กระทรวงคมนาคม ในฐานะประธานคณะกรรมการตรวจรับพัสดุ พร้อมด้วยคณะกรรมการตรวจรับพัสดุ ลงพื้นที่ติดตามความก้าวหน้าการก่อสร้างโครงการรถไฟฟ้าสายสีม่วง ช่วงเตาปูน - ราษฎร์บูรณะ (วงแหวนกาญจนาภิเษก) บริเวณสถานีวชิรพยาบาล สถานีอนุสาวรีย์ประชาธิปไตย ต่อด้วยติดตามการก่อสร้างปล่องระบายอากาศที่ 5 (IVS05) ของโครงการฯ ซึ่งตั้งอยู่บริเวณสวนป่ากรุงเทพมหานคร เฉลิมพระเกียรติ เชิงสะพานพระปกเกล้า จากนั้นเดินทางไปตรวจเยี่ยมการก่อสร้างสถานีวงเวียนใหญ่ และการก่อสร้างโครงสร้างทางวิ่งระหว่างสถานีบางปะแก้ว ถึง สถานีบางปะกอก โดยผลการดําเนินงานในภาพรวมเป็นไปด้วยความเรียบร้อยตามแผนงานที่ รฟม. กําหนดไว้ ทั้งนี้ รฟม. ได้เน้นย้ําให้ผู้ปฏิบัติงานทุกคนปฏิบัติตามมาตรการด้านความปลอดภัยในการก่อสร้าง รวมถึงมาตรการป้องกันและแก้ไขผลกระทบสิ่งแวดล้อมอย่างเคร่งครัดต่อไป
สําหรับโครงการรถไฟฟ้าสายสีม่วง ช่วงเตาปูน - ราษฎร์บูรณะ (วงแหวนกาญจนาภิเษก) มีความคืบหน้าการก่อสร้างงานโยธา ณ สิ้นเดือนมิถุนายน 2566 อยู่ที่ร้อยละ 13.13 โดยตามแผนงาน รฟม. มีกําหนดเปิดให้บริการภายในปี 2571 ทั้งนี้ ท่านที่สนใจสามารถติดตามข้อมูลโครงการฯ ได้ที่เว็บไซต์ www.mrta-purplelinesouth.com เฟซบุ๊กโครงการรถไฟฟ้าสายสีม่วง ช่วงเตาปูน - ราษฎร์บูรณะ และ Line @mrtpurpleline หรือติดตามข้อมูลข่าวสาร รฟม. เพิ่มเติม ได้ที่ เว็บไซต์ รฟม. www.mrta.co.th และเฟซบุ๊กแฟนเพจการรถไฟฟ้าขนส่งมวลชนแห่งประเทศไทย หรือ Call Center รฟม. โทรศัพท์ 0 2716 4044
รัฐบาลไทย-ข่าวทำเนียบรัฐบาล-ธอส. เตือนภัย!! มิจฉาชีพส่งจดหมายปลอม แอบอ้างใช้โลโก้ธนาคารโดยไม่ได้รับอนุญาต เพื่อหลอกให้ลูกค้าโอนเงิน วอนลูกค้าอย่าหลงเชื่อข้อมูลดังกล่าว
วันพฤหัสบดีที่ 20 กรกฎาคม 2566
20/07/2566
ธอส. เตือนภัย!! มิจฉาชีพส่งจดหมายปลอม แอบอ้างใช้โลโก้ธนาคารโดยไม่ได้รับอนุญาต เพื่อหลอกให้ลูกค้าโอนเงิน วอนลูกค้าอย่าหลงเชื่อข้อมูลดังกล่าว
ธอส. แจ้งเตือนภัย กรณีมีมิจฉาชีพส่งจดหมายปลอมที่มีโลโก้ธนาคารไปยังลูกค้า
ธนาคารอาคารสงเคราะห์ (ธอส.) ขอแจ้งเตือนภัย กรณีมีมิจฉาชีพส่งจดหมายปลอมที่มีโลโก้ธนาคารไปยังลูกค้า โดยธนาคารอาคารสงเคราะห์ขอยืนยันว่า ไม่มีส่วนเกี่ยวข้องกับการดําเนินการต่างๆ ตามจดหมายดังกล่าว ซึ่ง ธอส. อยู่ระหว่างดําเนินการทางกฎหมายกับกลุ่มมิจฉาชีพที่แอบอ้างใช้โลโก้และชื่อธนาคารโดยไม่ได้อนุญาตแล้ว ธนาคารจึงขอเตือนให้ผู้ที่ได้รับจดหมายในลักษณะนี้ อย่าหลงเชื่อข้อมูลจากมิจฉาชีพโดยเด็ดขาด หากต้องการสอบถามข้อมูลกรุณาติดต่อ G H Bank Call Center โทร 0-2645-9000 และขอความร่วมมือไม่ส่ง หรือแชร์ข้อมูลดังกล่าวต่อในช่องทางสื่อสังคมออนไลน์ต่าง ๆ และเพื่อให้ประชาชนได้รับข้อมูลข่าวสารจากธนาคารอาคารสงเคราะห์ สามารถติดตามได้ที่ www.ghbank.co.th และ Facebook Fanpage ธนาคารอาคารสงเคราะห์
รัฐบาลไทย-ข่าวทำเนียบรัฐบาล-หัวหน้าผู้ตรวจฯ วิษณุ ในฐานะ ค.ต.ป.อก. ลงพื้นที่เยี่ยมชมการดำเนินงานศูนย์ส่งเสริมอุตสาหกรรมภาคที่ 8 จ.สุพรรณบุรี
วันพฤหัสบดีที่ 20 กรกฎาคม 2566
20/07/2566
หัวหน้าผู้ตรวจฯ วิษณุ ในฐานะ ค.ต.ป.อก. ลงพื้นที่เยี่ยมชมการดําเนินงานศูนย์ส่งเสริมอุตสาหกรรมภาคที่ 8 จ.สุพรรณบุรี
หัวหน้าผู้ตรวจฯ วิษณุ ในฐานะ ค.ต.ป.อก. ลงพื้นที่เยี่ยมชมการดําเนินงานศูนย์ส่งเสริมอุตสาหกรรมภาคที่ 8 จ.สุพรรณบุรี
วันที่ 19 กรกฎาคม 2566 นายวิษณุ ทับเที่ยง หัวหน้าผู้ตรวจราชการกระทรวงอุตสาหกรรม ในฐานะกรรมการและเลขานุการ คณะกรรมตรวจสอบและประเมินผลประจํากระทรวงอุตสาหกรรม (ค.ต.ป.อก.) เข้าเยี่ยมชมการดําเนินงานศูนย์ส่งเสริมอุตสาหกรรมภาคที่ 8 จ.สุพรรณบุรี โดยมี ดร.วิฑูรย์ สิมะโชคดี ประธาน ค.ต.ป.อก. และคณะกรรมการ ร่วมลงพื้นที่ และมี นางสาวอัญชลีย์พร เขียวเกษม ผู้อํานวยการศูนย์ส่งเสริมอุตสาหกรรมภาคที่ 8 และข้าราชการศูนย์ส่งเสริมอุตสาหกรรมภาคที่ 8 จ.สุพรรณบุรี ให้การต้อนรับ ณ ห้องประกายทอง ชั้น 3 อาคารอํานวยการศูนย์ส่งเสริมอุตสาหกรรมภาคที่ 8 จ.สุพรรณบุรี
ทั้งนี้ คณะ ค.ต.ป.อก. ได้ร่วมประชุมรับฟังความก้าวหน้าการดําเนินโครงการของกรมส่งเสริมอุตสาหกรรม ได้แก่ โครงการทําธุรกิจให้รองรับการเปลี่ยนแปลง (กิจกรรมการพัฒนาองค์ความรู้และศักยภาพด้านการบริหารจัดการ) โครงการยกระดับธุรกิจอุตสาหกรรมและวิสาหกิจชุมชน (กิจกรรมการพัฒนาผลิตภัณฑ์และบรรจุภัณฑ์ : พัฒนาผลิตภัณฑ์และบรรจุภัณฑ์ให้มีความแตกต่างหลากหลาย สร้างสรรค์) โครงการยกระดับศูนย์ปฏิรูปอุตสาหกรรมสู่ความยั่งยืน ประจําปีงบประมาณ 2566 (กิจกรรมพัฒนาต่อยอดผลิตภัณฑ์ผ่านกลไกศูนย์ปฏิรูปอุตสาหกรรม) โครงการการสร้างและพัฒนาธุรกิจอุตสาหกรรมสร้างสรรค์ประจําปีงบประมาณ 2566 (กิจกรรมดีพร้อมพัฒนาศักยภาพด้านการออกแบบและพัฒนาผลิตภัณฑ์ / กิจกรรมสมาร์ทดีพร้อมแพค : บรรจุภัณฑ์อัจฉริยะสร้างสรรค์วิถีใหม่) โครงการสืบสานสร้างสรรค์ผสานอัตลักษณ์ ภูมิปัญญา เพื่อเพิ่มมูลค่าผลิตภัณฑ์ Premium Ptoduct
นอกจากนี้ทางคณะฯ ได้ลงพื้นที่สํารวจทรัพย์สินที่มีการจัดซื้อจัดจ้างแล้ว แต่ไม่มีการใช้งานตามวัตถุประสงค์หรือมีการใช้งานตามวัตถุประสงค์แต่ไม่มีหน่วยปกครองดูแลบํารุงรักษา เพื่อจัดส่งผลการสํารวจ รายงานต่อ ค.ต.ป. ให้ทราบต่อไป ซึ่งเป็นไปตามการตรวจสอบประเมินผลภาคราชการ ประจําปี พ.ศ. 2566 ประเด็น การบริหารสินทรัพย์ของส่วนราชการ ตามที่ ค.ต.ป. ในคราวประชุมครั้งที่ 2/2565 เมื่อวันที่ 8 กันยายน 2565 ได้พิจารณา รายงานผลการตรวจสอบและประเมินความเสี่ยงเพื่อส่งสัญญาณเตือนล่วงหน้า (Early Warning) ให้มีการติดตามการบริหารทรัพย์สินระดับกระทรวง ซึ่งมีจํานวนมากยังไม่ได้มีการติดตามและตรวจสอบ